จังหวัดนครศรีธรรมราช สรุปผลการจัดงานมาฆบูชาแห่ผ้าขึ้นธาตุ ประจำปี 2563

วันนี้(24 ก.พ. 63)ที่ห้องประชุมสำนักงานวัฒนธรรมจังหวัดนครศรีธรรมราช นายศิริพัฒ พัฒกุล ผู้ว่าราชการจังหวัดนครศรีธรรมราช เป็นประธานประชุมสรุปผลการจัดงานมาฆบูชาแห่ผ้าขึ้นธาตุ ประจำปี 2563 ซึ่งจังหวัดนครศรีธรรมราช ได้กำหนดจัดงานดังกล่าวขึ้นเมื่อระหว่างวันที่ 2-8 กุมภาพันธ์ ที่ผ่านมา ณ วัดพระมหาธาตุ วรมหาวิหารนครศรีธรรมราช สนามหน้าเมือง และวัดต่างๆ ทั่วทั้งจังหวัด เพื่อส่งเสริมให้พุทธศาสนิกชนทั้งในและต่างประเทศได้ร่วมทำบุญ ร่วมทำนุบำรุงพระพุทธศาสนา และการน้อมนำโอวาทปาฏิโมกข์ไปสู่การปฏิบัติ ตลอดจนเพื่อเป็นการอนุรักษ์และสืบสานประเพณีมาฆบูชาแห่ผ้าขึ้นธาตุอันเป็นประเพณีที่สำคัญทางพระพุทธศาสนาที่เป็นเอกลักษณ์ของชาวนครศรีธรรมราช ตลอดจนเพื่อเป็นการส่งเสริมการท่องเที่ยวเชิงศาสนาและวัฒนธรรม โดยเน้นการตระหนักให้ทุกคนได้เข้าใจในความสำคัญของวันมาฆบูชาอย่างแท้จริง “มีการละเว้นการทำความชั่ว มุ่งทำความดี และทำจิตใจให้ผ่องแผ้ว”

โดยการประชุมในครั้งนี้เพื่อทบทวนการจัดงาน ร่วมติชม และรับทราบถึงปัญหาอุปสรรคจากการปฏิบัติงานของคณะกรรมการในฝ่ายต่างๆ ก่อนจะนำมารวบรวมเป็นฐานข้อมูล เพื่อใช้ในการปรับปรุงและพัฒนาการจัดงานเพื่อให้บรรลุตามเป้าหมายและเกิดการต่อยอด เพื่อการอนุรักษ์และสืบสานการจัดงานอย่างยั่งยืนต่อไป ทั้งในส่วนของการดำเนินงานของฝ่ายสถานที่ ฝ่ายประชาสัมพันธ์ และฝ่ายกิจกรรมและพิธีการ  
//////////  
อุไรวรรณ/ข่าว  
พรรณี-สุพรทิพย์/ภาพ  
สำนักงานประชาสัมพันธ์จังหวัดนครศรีธรรมราช  
24 กุมภาพันธ์ 2563